**Registar sportskih djelatnosti - Informacija**

**Služba za društvene djelatnosti**, sukladno članku 3. Pravilnika o registru športskih djelatnosti (*NN 112/06*) i Zakona o sportu (*NN  71/06, 150/08, 124/10, 124/11 i 86/12*), **utvrđuje da li pravne i fizičke osobe ispunjavaju uvjete za obavljanje sportske djelatnosti i vodi Registar sportskih djelatnosti.**

Registar je javan. Svatko ima pravo uvida u podatke upisane u Registar, te zahtijevati izdavanje izvatka. Registar se vodi u elektroničkom obliku.

U Registar se upisuju**pravne i fizičke osobe koje obavljaju sportske djelatnosti:**

* sudjelovanje u sportskom natjecanju
* sportska priprema
* sportska rekreacija
* sportska poduka
* organiziranje i vođenje sportskih natjecanja
* upravljanje i održavanje sportskom građevinom.

U Registar se upisuju sljedeće**vrste subjekta:**

1. sportska udruga
2. sportsko dioničko društvo
3. trgovačko društvo osnovano za obavljanje sportskih djelatnosti
4. ustanova osnovana za obavljanje sportske djelatnosti
5. fizička osoba koja samostalno obavlja sportsku djelatnost.

**Postupak upisa u Registar**

a)   **Pravne osobe** podnose prijavu za upis u Registar na Obrascu broj 1 (koji se dobiva u službi) – Prijava za upis u Registar sportskih djelatnosti, u roku od 30 dana od dana upisa u Registar udruga Republike Hrvatske odnosno Sudski registar.

Zahtjevu se prilaže:

* Preslika rješenja o upisu u Registar udruga RH odnosno Sudski registar
* Preslika potvrde o osobnom identifikacijskom broju
* Upravna pristojba u iznosu od 20,00 kuna naplaćuje se po podnesku.

**O upisu pravne osobe u Registar ne donosi se rješenje.**

b)    **Fizičke osobe** podnose zahtjev za upis u Registar na Obrascu broj 2 - dobiva se u službi.  
Zahtjevu se prilaže:

1. Svjedodžba o općoj zdravstvenoj sposobnosti, a kada je propisano zakonom ili podzakonskim propisom i svjedodžbu o posebnoj zdravstvenoj sposobnosti
2. Izvod iz matične knjige rođenih (pribavlja ga Služba), odnosno odgovarajući dokument za strane državljane (kopija putovnice)
3. Dokaz o statusu kategoriziranih sportaša i dokaz o ispunjavanju posebnih uvjeta prema pravilima odgovarajućeg nacionalnog sportskog saveza ako se traži upis radi obavljanja samostalne sportske djelatnosti sudjelovanja u sportskim natjecanjima (članak 22. stavak 3. Zakona o sportu),
4. Dokaz o ispunjavanju uvjeta propisanih odredbama članka 9. stavak 2. i 3., članka 10. i članka 60. Zakona o sportu ako se traži upis radi obavljanja djelatnosti sportske pripreme, sportske rekreacije i sportske poduke,
5. Uvjerenje da protiv podnositelja zahtjeva ne traju pravne posljedice osude za kaznena djela (članak 13. stavak 1. Zakona o sportu) niti nije započet i traje kazneni postupak (članak 13. stavak 2. Zakona o sportu) (pribavlja ga Služba),
6. Preslika osobne iskaznice,
7. Preslika potvrde o osobnom identifikacijskom broju.

**Priložena dokumentacija ne smije biti starija više od 10 dana od dana kada Ured državne uprave zaprimi prijavu za upis.**

* Upravnu pristojbu u iznosu od 20,00 kuna  i 200,00 kuna po Tar. br. 1. i 65. potrebno je uplatiti u korist Državnog proračuna Republike Hrvatske.

**O upisu fizičke osobe koja samostalno obavlja sportsku djelatnost, nadležno tijelo državne uprave koje vodi Registar, donosi rješenje.**

**Izvadak iz Registra**

Nakon upisa u Registar, pravnoj i fizičkoj osobi na njezin zahtjev na temelju članka 4. Pravilnika o Registru športskih djelatnosti (*NN 112/06*) izdaje se izvadak iz Registra.

* Upravnu pristojbu u iznosu od 20,00 kuna i 100,00 kuna po Tar. br. 1. i 65. Tarife upravnih pristojbi potrebno je uplatiti u korist Državnog proračuna Republike Hrvatske.

**Brisanje iz Registra**

a)    Sud koji vodi Sudski registar odnosno ured državne uprave koji vodi Registar udruga Republike Hrvatske će nakon što **pravnu osobu,**koja obavlja sportsku djelatnost, **brišu iz registra o tome službeno izvijestiti nadležni ured državne uprave** koji vodi Registar sportskih djelatnosti prema sjedištu subjekta upisa, **koji će brisati pravnu osobu.**

b)    **O brisanju fizičke** **osobe koja samostalno obavlja sportsku djelatnost nadležno tijelo** **državne uprave koje vodi Registar donosi rješenje.**

* Upravnu pristojbu u iznosu od 20,00 kuna  i 200,00 kuna po Tar. br. 1. i 65. Tarife upravnih pristojbi potrebno je uplatiti u korist Državnog proračuna Republike Hrvatske.